# Eddy Merckx

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |
| --- |
| **Eddy Merckx** |
|
Eddy Merckx (1973.) |
| **Osobni podaci** |
| Puno ime
 | Edouard Louis Joseph Merckx
 |
| Nadimak
 | The Cannibal
 |
| Državljanstvo
 |  belgijsko
 |
| Datum rođenja
 | 17. lipnja 1945.
 |
| Visina
 | 1,85 m
 |
| Težina
 | 74 kg
 |
| **Karijera** |
| Trenutni tim
 | umirovljen
 |
| Amaterski timovi
 | * 1961. - 1964. Evere Kerkhoek Sportif
 |
| Profesionalni timovi
 | * 1965. Solo-Superia
* 1966.–1967. Peugeot-BP-Michelin
* 1968.–1970. Faema
* 1971.–1976. Molteni
* 1977. Fiat
* 1978. C&A
 |
| Značajnije pobjede
 | **Tour de FranceUkupni pobjednik (1969., 1970., 1971., 1972. i 1974. )Giro d'ItaliaUkupni pobjednik (1968., 1970., 1972., 1973. i 1974.)Vuelta a EspañaUkupni pobjednik (1973.)** |

 |

Eddy Merckx na Svjetskom prvenstvu 1966. godine.
**Edouard Louis Joseph „Eddy“ Merckx** (17. lipnja 1945., Meensel-Kiezegem, Belgija), bivši je belgijski profesionalni biciklist.
Beskompromisni natjecatelj nadimka *kanibal*, jer je nastojao bez kalkulacija pobijediti u svakoj utrci u kojoj je sudjelovao, bez dogovora sa suparnicima. Višestruki je osvajač najvećih i najtežih biciklističkih utrka, od čega treba izdvojiti da je po pet puta osvajao Tour de France i Giro d'Italia, one dvije najteže, najznačajnije i najcjenjenije u svijetu biciklizma, te jednom Vueltu, utrku oko Španjolske. Uz to pobjednik je nebrojenih drugih utrka, te trostruki svjetski prvak i bivši svjetski rekorder u vožnji na 1 sat, kao i nositelj više dostignuća koja do danas nisu nadmašena.

Eddy Merckx je bio uzor mnogim sportašima i iz ostalih sportova. Ovaj je slavni Belgijac nazivan i *Einstein na dva kotača*, te *Gigant*. On je svakako najveći biciklista u povijesti toga sporta.

Iako je 1972 godine svih zasjenio i cijeli, ne samo sportski, svijet, s pravom zadivio Mark Spitz zbog neponovljivog uspjeha na Igrama u Münchenu, te iako je tada u medijima prevladavao "veliki brbljavac" Muhammad Ali, realno je ipak ocijeniti da je Eddy Merckx najdominantnija sportska figura s kraja 60-ih i prve polovice 70-ih godina 20. stoljeća.

Bez ikakve sumnje spada u najuži krug najvećih sportaša svih vremena.

Jedina titula koja nedostaje u njegovoj jedinstvenoj sportskoj karijeri, je ona Olimpijskog pobjednika, jer je kao vrlo mlad (s 19 godina) nastupio na svojim jedinim Igrama, onima u Tokiju 1964. gdje u pojedinačnoj cestovnoj vožnji zauzima 12. mjesto. Kasnije, kad je preuzeo potpunu dominaciju u biciklizmu, bilo mu je, kao profesionalcu, u skladu s onovremenim krutim amaterskim principima, onemogućen nastup na Olimpijskim igrama, gdje bi, nema u to nikakve sumnje, pobijedio.

Popis najvažnijih pobjeda Eddyja Merckxa podugačak je i impresivan. Usporedba njega s ostalim najvećim velikanima biciklističog sporta je izlišna, pa je tako izlišna npr. usporedba s još jednim velikanom, Amerikancem Lanceom Armstrongom jer Armstrong je bio fokusiran gotovo isključivo na Tour de France, gdje je pobijedio sedam puta, a Merckx pet puta, i imao je pedesetak natjecateljskih dana godišnje, a Merckx je imao i do 200 (dvije stotine) natjecateljskih dana godišnje.

## Prvi uspjesi

Merckx se počeo natjecati 1961 godine. Za reprezentaciju svoje zemlje nastupio je na Olimpijskim igrama u Tokiju 1964., gdje u pojedinačnoj cestovnoj utrci zauzima 12. mjesto. Kasnije te godine postaje svjetski amaterski prvak u istoj disciplini, a iduće, 1965 godine, prelazi u profesionalce, i vozi za momčad *Peugeota*. 1966 godine prvi put pobjeđuje na utrci Milano – Sanremo, na kojoj će kasnije, tijekom karijere, još šest puta pobjeđivati. A svoj pohod na osvajanje najvećih biciklističkih utrka počinje 1967 godine, nastupom na Giro d'Italia, gdje osvaja dvije etapne pobjede, a u generalnom poretku zauzima 7. mjesto. Te iste godine, u Nizozemskoj, postaje svjetski, sada profesionalni, prvak u cestovnoj vožnji.

## Najveći uspjesi

1968 godine počinje prava "Merckxova era", jer, u svom drugom nastupu, sada u momčadi talijanske *Faeme*, osvaja svoj prvi Giro d'Italia, uz četiri etapne pobjede. Ovaj će veliki uspjeh ponoviti još četiri puta i tako se izjednačiti s peterostrukim pobjednicima *Gira*, Talijanima Alfredom Bindom i Faustom Coppiem.

Sezonu 1969-e,započinje pobjedom na utrci Pariz-Nica, na kojoj će pobijediti i iduće dvije godine, te nešto kasnije (opet) pobjeđuje na utrci Milano - San Remo. To mu je bilo "zagrijavanje" za *Giro* na kojem bi zacijelo opet pobijedio, jer je imao četiri etapne pobjede i, do 16. etape, *ružičastu majicu* (vodećeg u ukupnom poretku). Ali onda – opći šok. Merckx je diskvalificiran zbog dopinga. Okolnosti oko tog slučaja su ostale upitne, a on se je sam, plačući pred novinarima, kleo u svoju nedužnost. Mučnu situaciju prekinuo je belgijski princ koji je hitno poslao avion i slavnog sunarodnjaka vratio u domovinu.

To kao da je dalo motiva Merckxu da dokaže svoju istinu i svoju vrijednost, pa te, 1969., godine on debitira na Tour de Franceu i postiže ono što na toj utrci nitko još nije postigao: pobjeđuje na *Touru*, te, uz šest etapnih pobjeda, osvaja *žutu* majicu (ukupni pobjednik), *točkastu* majicu (najbolji penjač) i *zelenu* majicu (najbolji sprinter). To ni kasnije nikome na *Touru* nije uspjelo! Da se je tada dodijeljivala i *bijela* majica (dodijeljuje se od 1975.), za najboljeg mladog vozača (ispod 25 godina), i nju bi osvojio jer je tek navršio 24 godine!

Iduće 1970 godine, uz pobjede na niz "običnih utrka", te na utrci oko Belgije, Merckx postiže svoj prvi *double*. Osvaja i Giro d'Italia i Tour de France. Na *Giru* pobjeđuje na tri etape, a na *Touru* osvaja, uz osam etapa, i majicu za najboljeg penjača, a u poretku za najboljeg sprintera je drugi.

1971 ponovo pobjeđuje na *Touru*, te, uz četiri etapne pobjede, pored *žute*, osvaja i *zelenu* majicu, za najboljeg sprintera. Ali u ovoj pobjedi poslužila ga je i sreća, bolje reći sreća nije poslužila njegova najvećeg konkurenta na *Touru* te godine, Španjolca Luisa Ocañu koji doživljava težak pad i završava u bolnici. Merckx je, inače, ranije te godine već pobjeđivao Ocañu na utrci Pariz-Nica i na osmoetapnoj utrci *Critérium du Dauphiné Libéré*. Uz ove uspjehe on po drugi put osvaja naslov svjetskog prvaka u cestovnoj vožnji. Propušta *Giro*.

To nadoknađuje iduće 1972 godine, i ponovo osvaja "duplu krunu". Osvaja *Giro*, pobjeđuje na četiri etape, te osvaja *Tour* gdje pobjeđuje na šest etapa, te uz *žutu* majicu osvaja i *zelenu*, najboljeg sprintera. Pobjeđuje i na niz ostalih utrka, a kruna sezone dolazi 25. listopada kada na velodromu Mexico Cityja postavlja svjetski rekord u vožnji na 1 sat: 49 km i 431 m.

Pošto pobjeđuje gotovo uvijek gdje god se pojavi, i pošto se četvrtom pobjedom na *Touru* 1972. godine približio dotadašnjem rekordu od pet pobjeda, francuske ikone Jacquesa Anquetila, domaća je publika, moglo bi se reći, počela gotovo mrziti Merckxa. Njegova je nova pobjeda na *Touru* bila više nego izvjesna, tim više jer je te, 1973, godine (sada za momčad „Molteni“) već pobijedio na niz ostalih utrka, te na *Giru*, četvrti put, osvojivši, uz šest etapa i *ružičastu* majicu ukupnog pobjednika, te *ljubičastu*, za bodovno najboljeg vozača. Vidjevši raspoloženje francuskih medija i publike, vodstvo *Toura* sugerira Merckxu da ne nastupi na utrci. On tako propušta nastup, te nešto kasnije nastupa na, trećoj najpoznatijoj biciklističkoj utrci, *Vuelti* (Oko Španjolske), i naravno – pobjeđuje i to ispred domaćeg ljubimca Luisa Ocañe (koji je te godine pobijedio na *Touru*), i Francuza Bernarda Theveneta (kasnijeg dvostrukog pobjednika *Toura*, 1975 i 1977 godine).

1974 starta na *Giru* i rutinski pobjeđuje po peti put, uz "samo" dvije etapne pobjede, a starta ponovo na Tour de Franceu, i, uz osam etapnih pobjeda, po peti put pobjeđuje izjednačujući rekord slavnog Francuza Jacquesa Anquetila. Kasnije su ovaj uspjeh ponovili Francuz Bernard Hinault i španjolski Bask Miguel Indurain, dok rekord nije oborio Amerikanac Lance Armstrong, pobijedivši na *Touru* sedam puta zaredom.

Međutim, što se *Toura* tiče, Eddy Merckx još uvijek drži rekord u najvećem broju etapnih pobjeda – 34, u najvećem broju osvojenih etapa na jednome *Touru* - 8 (i to dva puta, 1970. i 1974.), kao i u broju dana provedenih u žutoj majici – 96.

Te iste godine, uz još nekoliko pobjeda na cestovnim utrkama i na utrci "Oko Švicarske", po treći put postaje svjetski prvak u cestovnoj vožnji. Tako on te godine osvaja '"trostruku krunu": osvaja *Tour*, *Giro* i Svjetsko prvenstvo, podvig koji nikome prije njega nije uspio, a nakon njega to je, 1987 godine, uspio ponoviti jedino Irac Stephen Roche.

Iduće, 1975 godine, Merckx ponovo pobjeđuje na niz utrka i sprema se na osvajanje svog šestog *Toura*, a pomisao na to da bi nepobjedivi Belgijanac srušio rekord Francuza Anquetila užasava francuske navijače. U 6. etapi pobjeđuje i izbija na prvo mjesto, te pobjeđuje i u 9. etapi. Zaključno s 14. etapom bio je vodeći u ukupnom poretku i tako skupio rečenih 96 dana nošenja *žute* majice, ali je tijekom te etape jedan gledatelj udario Merckxa, te u nastalom metežu on pada i ozljeđuje čeljust. Pa i u toj etapi stiže na cilj treći, 49 sekundi iza pobjednika. U nastavku *Toura* pokazalo se da će ozljeda čeljusti uzeti danak, pa na kraju Eddy Merckx završava kao drugi u ukupnom poretku. Pobjeđuje Francuz Bernard Thévenet.

1976 Merckx ne nastupa na Tour de Franceu, i pobjeđuje na nekoliko manjih utrka, kao i 1977, sada za momčad *Fiata*, a te se godine pojavljuje posljednji puta na *Touru* i završava utrku kao šesti u ukupnom poretku.

Povlači se iz biciklizma 1978 godine.

## Klasične cestovne utrke

Uz uspjehe na velikim utrkama, impresivan je i Merckxov niz pobjeda na ostalim, što višednevnim, što jednodnevnim, utrkama. Na prvom mjestu tu treba spomenuti sedam pobjeda na utrci Milano - San Remo, do danas nedostignuti rekord, dvije pobjede na utrci "Oko Flandrije", tri pobjede na utrci Pariz-Roubaix, pet na utrci Liège-Bastogne-Liège (također rekord), dvije pobjede na Giro di Lombardia, sveukupno devetnaest pobjeda na značajnim klasičnim cestovnim utrkama, kao i sedamnaest pobjeda na *šestodnevnim utrkama* (koje se voze u paru).

Treba, naravno, spomenuti i da je trostruki svjetski prvak u cestovnoj vožnji (1967., 1971. i 1974.).

## Rekordi

Do danas su sljedeći rekordi Eddyja Merckxa ostali nenadmašeni:

• Najviše pobjeda na tri najveće utrke (*Tour*, *Giro* i *Vuelta*): **11**

• Najviše pobjeda na *Giru*: **5** (rekord dijeli s još dvojicom biciklista)

• Najviše pobjeda među profesionalcima: **525**

• Najviše pobjeda u jednoj sezoni: **54**

• Najviše etapnih pobjeda na *Touru*: **34**

• Najviše etapnih pobjeda na jednome *Touru* (i kao pobjednik *Toura*, i uopće): **8** (1970. i 1974., rekord dijeli s još dvojicom biciklista, ali oni nisu pobjeđivali na *Touru*)

• Najviše dana provedenih u žutoj majici (majica vodećeg) na *Touru*: **96**

• Najviše dana provedenih u ružičastoj majici (majica vodećeg) na *Giru*: **76**

• Jedini osvajač sve tri majice na jednom *Touru*, *žute*, zelene *i* točkaste *(1969.)*

• Najviše pobjeda na klasičnim cestovnim utrkama: **28**

• Najviše pobjeda na jednoj velikoj klasičnoj cestovnoj utrci (Milano-Sanremo): **7**

## Po završetku karijere

Nakon povlačenja iz natjecateljskog biciklizma Merckx je osnovao tvornicu bicikala, te nastupa i kao komentator na velikim utrkama. Sredinom 90-ih godina bio je trener belgijske nacionale momčadi. I danas je neupitni autoritet u svijetu biciklizma i nerijetko ga se, sa svih instanci, pita za savjet.

## Merckx privatno

1967. godine oženio se s Claudine Acou s kojom ima kćer Sabrinu i sina Axela, koji je također bio profesionalni biciklist, ali nije, doduše, bio ni blizu očevim uspjesima iako je osvojio ono što otac nije uspio: olimpijsku medalju, broncu na Igrama u Ateni 2004. godine u pojedinačnoj cestovnoj vožnji.

Belgijski kralj je 1996. godine Eddyju Merckxu dodijelio titulu baruna, a 2000. godine proglašen je „Belgijskim sportašem stoljeća“.

## Najznačajnije pobjede

### Tri najveće utrke (*Tour*, *Giro* i *Vuelta* - 11 ukupnih pobjeda)

Rezultati po godinama i kategorijama
|  | 1967
 | 1968
 | 1969
 | 1970
 | 1971
 | 1972
 | 1973
 | 1974
 | 1975
 | 1976
 | 1977
 |
| --- | --- | --- | --- | --- | --- | --- | --- | --- | --- | --- | --- |
| Tour de France, ukupni poredak
 | - | - | **1** | **1** | **1** | **1** | - | **1** | 2 | - | 6
 |
| Tour de France, poredak penjača
 | - | - | **1** | **1** | 3 | 2 | - | 2 | 2 | - | ?
 |
| Tour de France, poredak sprintera
 | - | - | **1** | 2 | **1** | **1** | - | 2 | 2 | - | 5
 |
| Tour de France, etapne pobjede
 | - | - | 6 | 8 | 4 | 6 | - | 8 | 2 | - | 0
 |
| Giro d'Italia, ukupni poredak
 | 9 | **1** | DSQ | **1** | - | **1** | **1** | **1** | - | 8 | -
 |
| Giro d'Italia, poredak penjača
 | 3 | **1** | DSQ | 4 | - | 2 | 2 | 2 | - | 7 | -
 |
| Giro d'Italia, poredak sprintera
 | 2 | **1** | DSQ | 3 | - | 2 | **1** | 4 | - | 2 | -
 |
| Giro d'Italia, etapne pobjede
 | 2 | 3 | 4 | 3 | - | 4 | 6 | 2 | - | 0 | -
 |
| Vuelta a España, ukupni poredak
 | - | - | - | - | - | - | **1** | - | - | - | -
 |
| Vuelta a España, poredak penjača
 | - | - | - | - | - | - | 2 | - | - | - | -
 |
| Vuelta a España, poredak sprintera
 | - | - | - | - | - | - | **1** | - | - | - | -
 |
| Vuelta a España, etapne pobjede
 | - | - | - | - | - | - | 6 | - | - | - | -
 |

* 5× Tour de France, 34 etapne pobjede
* 5× Giro d'Italia, 24 etapne pobjede
* 1× Vuelta a España, 6 etapnih pobjeda

### Ostale etapne utrke

* 1× Tour de Suisse
* 2× Tour of Belgium
* 3× Pariz-Nica
* 1× Tour de Romandie
* 1× Dauphiné Libéré
* 1× Midi Libre
* 4× Tour of Sardinia

### Klasične cestovne utrke

* 7× Milano-Sanremo
* 2× Ronde van Vlaanderen
* 3× Pariz-Roubaix
* 5× Liège-Bastogne-Liège
* 2× Giro di Lombardia
* 2× Amstel Gold Race
* 3× Valonska strijela (La Flèche Wallonne)
* 1× Pariz-Bruxelles
* 3× Ghent-Wevelgem

### Svjetska prvenstva

* 3× Svjetski prvak u cestovnoj utrci
* 1× Svjetski amaterski prvak u cestovnoj utrci

### Ostale utrke

* 17× pobjednik šestodnevnih utrka
* 3× Europski prvak
* 7× Belgijsko prvenstvo (s Patrickom Sercuom)

## Najveći uspjesi, kronološki

1964
*Svjetski amaterski prvak u cestovnoj vožnji*
1965
*Šest dana Genta* *(s Patrickom Sercuom)*
1966 (Ekipa "Peugeot-BP")
*Milano-Sanremo*
*Trofej Baracchi*, *s Ferdinandom Brackeom*
*Prvenstvo Flandrije*
*Tour de Morbihan*
1967 (Ekipa "Peugeot-BP")
*Svjetski prvak u cestovnoj vožnji*
*Milano-Sanremo*
*Valonska strijela (La Flèche Wallonne)*
*Gent-Wevelgem*
*Trofej Baracchi, s Ferdijem Brackeom*
*2 etape na Giro d'Italia*
*Critérium des As*
*Šest dana Genta (s Patrickom Sercuom)*
1968 (Ekipa "Faema")
*Giro d'Italia*
 *Ukupni pobjednik*
 *Najbolji penjač*
 *Najbolji sprinter*
*4 etape*
*Pariz-Roubaix*
*Tour de Romandie*
*Volta a Catalunya*
*Tre Valli Varesine*
*Giro di Sardegna*
*Gran Premio di Lugano*
*A travers Lausanne*
1969 (Ekipa "Faema")
*Tour de France*
 *Ukupni pobjednik*
 *Najbolji penjač*
 *Najbolji sprinter*
*6 etapa*
*4 etape na "Giro d'Italia"*
*Milano-Sanremo*
*Ronde van Vlaanderen*
*Liège-Bastogne-Liège*
*Pariz-Luxembourg*
*Pariz-Nica, uključujući*
*4 etape*
*Super Prestige Pernod International*
1970 (Ekipa "Faema-Faemino")
*Tour de France*
 *Ukupni pobjednik*
 *Najbolji penjač*
*8 etapa*
*Giro d'Italia*
 *Ukupni pobjednik*
*3 etape*
*Pariz-Roubaix*
*Valonska strijela (La Flèche Wallonne)*
*Gent-Wevelgem*
*Pariz-Nica*
*Tour of Belgium (Oko Belgije)*
*Critérium des As*
*Belgijsko prvenstvo*
*Super Prestige Pernod International*
1971 (Ekipa "Molteni")
*Tour de France*
 *Ukupni pobjednik*
 *Najbolji sprinter*
*4 etape*
*Svjetski prvak u cestovnoj vožnji*
*Milano-Sanremo*
*Liège-Bastogne-Liège*
*Giro di Lombardia*
*Rund um den Henninger Turm*
*Omloop 'Het Volk'*
*Pariz-Nica*
*Critérium du Dauphiné Libéré*
*Grand Prix du Midi Libre*
*Tour of Belgium (Oko Belgije)*
*Giro di Sardegna*
*Super Prestige Pernod International*
1972 (Ekipa "Molteni")
*Tour de France*
 *Ukupni pobjednik*
 *Najbolji sprinter*
*6 etapa*
*Giro d'Italia*
 *Ukupni pobjednik*
*4 etape*
*Svjetski rekord za 1 sat - 49 km 431 m*
*Milano-Sanremo*
*Liège-Bastogne-Liège*
*Giro di Lombardia*
*Valonska strijela (La Flèche Wallonne)*
*Giro dell'Emilia*
*Giro del Piemonte*
*Grote Scheldeprijs*
*Trofej Baracchi, s Rogerom Swertsom*
*Super Prestige Pernod International*
1973 (Ekipa "Molteni")
*Giro d'Italia*
 *Ukupni pobjednik*
 *Najbolji sprinter*
*6 etapa*
*Vuelta (Oko Španjolske)*
 *Ukupni pobjednik*
*6 etapa*
*Pariz-Roubaix*
*Liège-Bastogne-Liège*
*Amstel Gold Race*
*Gent-Wevelgem*
*Grand Prix des Nations*
*Omloop 'Het Volk'*
*Pariz-Bruxelles*
*Giro di Sardegna*
*GP Fourmies*
*Super Prestige Pernod Trophy*
1974 (Ekipa "Molteni")
*Tour de France*
 *Ukupni pobjednik*
*8 etapa*
*Giro d'Italia*
 *Ukupni pobjednik*
*2 etape*
*Svjetski prvak u cestovnoj vožnji*
*Tour de Suisse, uključujući*
*Najbolji sprinter*
*Najbolji penjač*
*3 etape*
*Critérium des As*
*Super Prestige Pernod Trophy*
1975 (Ekipa "Molteni")
*Milano-Sanremo*
*Ronde van Vlaanderen*
*Liège-Bastogne-Liège*
*Amstel Gold Race*
*Tjedan Katalonije*
*2 etape na Tour de France*
*1 etapa na Tour de Suisse*
*Giro di Sardegna*
*Super Prestige Pernod Trophy*
*Šest dana Genta (s Patrickom Sercuom)*
1976 (Ekipa "Molteni")
*Milano-Sanremo*
*Tjedan katalonije*
1977 (Ekipa "Fiat")
*1 etapa na Tour de Suisse*
*Tour Méditerranéen*
*Šest dana Münchena (s Patrickom Sercuom)*
*Šest dana Züricha (s Patrickom Sercuom)*
*Šest dana Genta (s Patrickom Sercuom)*
## Literatura

* Cazeneuve, Thierry; Chany, Pierre (2011) (French). *La fabuleuse histoire du Tour de France [The Story of the Tour de France]*. Paris: La Martinière Groupe. ISBN 978-2-7324-4792-6. Pristupljeno 31 October 2013.
* Foot, John (2011). „The Heroic Age”. *Pedalare! Pedalare!*. Bloomsbury Publishing. ISBN 978-1-4088-1755-1.
* Fotheringham, William (2012). *Merckx: Half Man, Half Bike*. London: Yellow Jersey Press. ISBN 978-0-224-09195-4. Pristupljeno 31 October 2013.
* Fotheringham, William (2013). *Half Man, Half Bike: The Life of Eddy Merckx, Cycling's Greatest Champion*. Chicago, Illinois: Chicago Review Press. ISBN 978-1-6137-4726-1. Pristupljeno 10 May 2015.
* Friebe, Daniel (2012). *Eddy Merckx: The Cannibal*. London: Ebury Publishing. ISBN 978-0-09-194314-1. Pristupljeno 31 October 2013.
* Merckx, Eddy (1972) (French). *Plus d'un tour dans mon sac: Mes carnets de route 1972*. Arts et Voyages. Pristupljeno 31 October 2013.
* Merckx, Eddy (1971). Jeuniau, Marc. ur (French). *Mes carnets de route*. Paris: Éditions Albin Michel. Pristupljeno 31 October 2013.
* Ollivier, Jean-Paul (2001). *Maillot Jaune: The Tour de France Yellow Jersey*. Ingram Pub Services. ISBN 978-1-884737-98-5. Pristupljeno 31 October 2013.
* Vanwalleghem, Rik (2000). *Eddy Merckx: The Greatest Cyclist of the 20th Century*. Boulder, Colorado: VeloPress. ISBN 978-1-884737-72-5. Pristupljeno 31 October 2013.
* Vanwalleghem, Rik (1989) (nl). *Eddy Merckx, mijn levensverhaal : de ware selfmade man als wielrenner en als zakenman*. Helios. ISBN 90-289-1465-X.
* Rosier, Erik (1973) (nl). *Eddy Merckx*. Franco-Suisse. OCLC 57423874.
* Cornand, Jan and Blancke, Andre (1975) (nl). *Hoe Merckx de tour verloor / wielerseizoen 1975 van A tot Z*. Het Volk.

## Vanjske veze